KOMMISSIONENS BESLUTNING af 19. juli 1995 om godkendelse af Tysklands supplerende støtte til kulindustrien for 1994 (Kun den tyske udgave er autentisk) (Tekst af betydning for EØS) (95/499/EKSF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Kul- og Stålfællesskab,

under henvisning til Kommissionens beslutning nr. 3632/93/EKSF af 28. december 1993 om fællesskabsordningen for statsstøtte til kulindustrien (1),

under henvisning til Kommissionens beslutning 94/1070/EKSF (2) hvori der er afgivet en positiv udtalelse om den tyske moderniserings-, rationaliserings- og strukturomlægningsplan for kulindustrien, og

ud fra følgende betragtninger:

I

Ved skrivelse af 4. april 1995 har den tyske regering i overensstemmelse med artikel 3, stk. 1, andet led, i beslutning nr. 3632/93/EKSF underrettet Kommissionen om en supplerende finansiel støtte på 379 mio. DM, som den med tilbagevirkende kraft agter at yde kulindustrien for året 1994, og som er forbundet med leverancer af kul og koks til Fællesskabets jern- og stålindustri.

Ved Kommissionens beslutning 94/1070/EKSF har Tyskland fået tilladelse til at yde støtte til kulindustrien for 1994.

Som det fremgår af nævnte beslutning, agtede Tyskland i henhold til beslutning nr. 3632/93/EKSF at yde en støtte på 2 853 mio. DM for 1994 med henblik på at fremme afsætningen af kul og koks til Fællesskabets jern- og stålindustri.

I beslutning 94/1070/EKSF fastsatte Kommissionen, at den skulle have meddelelse om enhver påtænkt regulering af den godkendte støtte i henhold til artikel 3, stk. 1, i beslutning nr. 3632/93/EKSF.

Forbundsregeringen har ved skrivelse af 4. april 1995 meddelt Kommissionen, at det beløb, der var afsat som støtte til afsætning af kul og koks til jern- og stålindustrien i Fællesskabet, ikke er tilstrækkeligt; ud over den godkendte støtte er det nødvendigt med en forhøjelse på 379 mio. DM for 1994; dermed kommer den samlede støtte op på 3 232 mio. DM; dette beløb skal sammenholdes med de 3 248 mio. DM, som Kommissionen med beslutning 93/151/EKSF (3) og 94/332/EKSF (4) godkendte for året 1993.

Forhøjelsen af støttebeløbet er en følge af, at forskellen mellem verdensmarkedsprisen for kokskul og de tyske kulproduktionsomkostninger er blevet større end oprindeligt forudset på grund af den amerikanske dollars kursudvikling i forhold til DM.

Denne støtte, som dermed er steget til 3 232 mio. DM, overstiger for hver produktionsenhed ikke forskellen mellem produktionsomkostningerne og de ifølge nævnte beslutning forventede indtægter i produktionsåret fra leveringen af 18 mio. tons stenkul.

Indpasningen af den påtænkte foranstaltning i moderniserings-, strukturomlægnings- og rationaliseringsplanen for den tyske kulindustri, nedtrapningen af mængderne og fastsættelsen af et loft over støtten for tidsrummet 1992-1994 opfylder målsætningen i beslutningens artikel 2, stk. 1, første led, om på baggrund af kulpriserne på de internationale markeder at gøre nye fremskridt hen imod økonomisk levedygtighed, dvs. en reduktion af omkostningerne.

Ved sin vurdering af støtten har Kommissionen også i overensstemmelse med artikel 2, stk. 1, andet led, taget hensyn til nødvendigheden af i videst muligt omfang at afbøde de sociale og regionale følgevirkninger af strukturomlægningen.

De retningslinjer, hvorefter støtten ydes, bidrager i overensstemmelse med beslutningens artikel 3 til at forbedre de pågældende virksomheders økonomiske levedygtighed gennem en sænkning af produktionsomkostningerne.

Tyskland skal drage omsorg for, at støtten ikke fører til forskelsbehandling af producenter, købere eller forbrugere, jf. EKSF-traktatens artikel 4, litra b).

II

Af de ovenfor anførte grunde og på grundlag af de af forbundsregeringen meddelte oplysninger er den planlagte støtte for 1994 forenelig med målene i beslutning nr. 3632/93/EKSF og med det fælles markeds funktion -

VEDTAGET FØLGENDE BESLUTNING:

Artikel 1

Det tillades Tyskland for 1994 at yde en supplerende støtte på 379 mio. DM til afsætning af kul og koks til Fællesskabets jern- og stålindustri, hvorved det samlede beløb for denne foranstaltning forhøjes til 3 232 mio. DM for kalenderåret 1994.

Artikel 2

Denne beslutning er rettet til Forbundsrepublikken Tyskland.

Udfærdiget i Bruxelles, den 19. juli 1995.

På Kommissionens vegne

Hans VAN DEN BROEK

Medlem af Kommissionen

(1) EFT nr. L 329 af 30. 12. 1993, s. 12.

(2) EFT nr. L 385 af 31. 12. 1994, s. 18.

(3) EFT nr. L 59 af 12. 3. 1993, s. 33.

(4) EFT nr. L 147 af 14. 6. 1994, s. 9.